Daw sdang noh u hær ki lieñsuiñ na Shillong cha Delhi ha u bnai wow wan – Wyrta\nDaw sdang noh u hær ki lieñsuiñ na Shillong cha Delhi ha u bnai wow wan\nU Montri Rangbah ka jylla u Conrad Sangma da yachem u wa u Union Minister of State (Independent Charge) Development of North Eastern Region (DoNER), MoS PMO, Personnel, Public Grievances, Pensions, Atomic Energy and Space, u Dr. Jitendra Singh ha Delhi yow yaklam heiyatoh wa ki kaam ha ka jylla kiwa da kyrchaan poisa daka sorkar pyrdi.\nU Dr. Jitendra Singh da yaroh u yei rai wa nadooh u bnai wow wan daw sdang noh yaki lieñsuiñ ki wow hær bait sak na Shillong cha Delhi. Da ong u wa ini toh i emkaam iwa da sah da slem yaka Shillong kawa jooh man kam ka nongbah ka Assam wei toh hok wow yoh ko ya ini.\nI em ki lieñsuiñ kiwa hær na Shillong cha Delhi, da ong u DoNER Minister, daw pynsuk ko yei lai i wan khamtam yow pynku yaki kaam uiñke suwari hapoh ka jylla. Da ong u leh ki thaw sah (Resort) kiwa uiñke suwari kiwa em haka thaaiñ Northeast wa kyntup ha Meghalaya katni toh kiwa da thooh bha ki bru neidaw wa duna i chah ktah ha ka khlam COVID-19, kamtæ ini i rai daw yarap ko leh ya kiwa boon ki bru kiwa kreh ha kiwi ki jait kaam.\nU Dr. Jitendra Singh da khana u leh ya u Conrad Sangma wa u Prime Minister Narendra Modi leh chimkhia u dei yong oo samen heiyatoh waki jylla ka Northeast. Wei hei phah u Prime Minister da pynlut yei por wow pynbha yow pynyabi lynbga ki sarok khamtam ki Airport, ki luti rel hadooh i lai luti lynga ka um.\nNeiliang u Conrad da booh u hakhmat u Dr. Jitendra Singh ya ki kaam wow tyrwa sdang hapoh ka Ministry of Development of North Eastern Region (DoNER) waka North Eastern Council (NEC). U Union Minister da pyntikna u ya u Conrad wa ya iwa tyrwa u daw pait yaki.\nU Conrad leh da pynsñiaw u yei sñiawngooh yei chimkhia ka DoNER Ministry wow pait yeiwa emkaam ka jylla, wei da yaklam leh yow pynku yei bhah poisa wa toh u yoh.\nSñiawkhia ka Kur Sookpoh Khatarwyrnai yei khlaad syndet u President ka Kur